b'\n_START_ARTICLE_\nHugo Roblek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini lekarnarja Aleksandra Robleka. Po kon\xc4\x8dani ni\xc5\xbeji gimnaziji v Ljubljani in lekarni\xc5\xa1ki praksi v Kranju je v letih 1889-1891 na Dunaju \xc5\xa1tudiral farmacijo. Po kon\xc4\x8danem \xc5\xa1tudiju je slu\xc5\xbeboval v o\xc4\x8detovi lekarni in drugih krajih po Sloveniji ter \xc5\xa0vici in Egiptu. Leta 1906 se je vrnil domov, imel svojo lekarno v Tr\xc5\xbei\xc4\x8du, nato na Bledu in isto\xc4\x8dasno v Neumarktu na Ju\xc5\xbenem Tirolskem. To lekarno je leta 1920 prodal, in ko se je na poti na Bled ustavil v Trstu, je preno\xc4\x8dil v Narodnem domu prav na dan, ko so ga fa\xc5\xa1isti po\xc5\xbegali. Pri skoku iz gore\xc4\x8dega doma se je smrtno ponesre\xc4\x8dil. Roblek je bil dejaven tudi v javnem \xc5\xbeivljenju. Deloval je pri javnih   turisti\xc4\x8dnih predstavitvah Bleda ter bil eden od pobudnikov planinstva na Gorenjskem. Iz dele\xc5\xbea, ki ga je volil v oporoki, je bil v letih 1932/1933 zgrajen Roblekov dom na Begunj\xc5\xa1\xc4\x8dici.'